Cai gwa Kuini wa Rũraya:
Gĩcunjĩ kĩa mbere
Rĩu hihi, tondũ ndahota gũkorwo ndiganĩirwo kana nĩndĩrakwĩrĩte ndeto ya rĩrĩa ndetĩirwo cai nĩ Wangũ wa kũrĩa rũraya, ndekera ngũhe rĩngĩ, tondũ nacio ndeto njega ititigaga kũheyanwo ota ũrĩa naruo rũgano rwega rũtatigaga kũganwo.
Tũmatukũ tũthiyangu nĩndakoretwo ndĩ bũrũri-inĩ wa Wangũ wa kũrĩa Rũraya na ngĩona tũmarũa tũkĩte na bothita. Ndabaara ngĩona kĩraũni kĩa marikia Ithabethi na andĩrĩthi ciake. Ngĩhahũka. Yarĩ mbahaca njerũ cua, mata wee, na ĩgathiũrũrũkĩrio na kauthi ga thahabu. Rĩĩtwa rĩakwa rĩandĩkĩtwo na ndemwa ciathioranĩtio na mwandĩko wa mũndũ woĩ ũrĩa areka. Ngĩmĩbaranga ngĩona hatiarĩ ũndũ mũhĩtanu. Ngĩtumũra mbahaca ĩrĩa. Ngĩkũnjũra marũa marĩa marĩ ho. Mandĩkĩtwo karatathi-inĩ kamata wega ka rangi wa ngoikoni na ndemwa cia rangi wa thahabu. Igakĩhiũrio na rwario rwa kĩngeretha.
Ngĩthoma marũa marĩa ngĩrĩkia Marĩ o makuhĩ. Ngĩgarũra na mwena ũyũ ũngĩ, ngĩona hatiarĩ ũndũ mwandĩke na thutha. Ngĩrora mbahaca ĩrĩa rĩngĩ, ngĩona ti itherũ marũa nĩ makwa. Ngĩng’otha. Ngĩyuria, Wangũ, kuini mũgima, cũcũ wa Wiri, agathana nyandĩkĩrwo marũa? Ngĩgariũra karatathi karĩa ngĩrika gũthoma marũa marĩa rĩa kerĩ.
Kũrĩ Charũthi Ng’ang’a Wairia,
Nĩnjathĩtwo nĩ mũgathe kuini witũ Ithabethi wa kerĩ, ngũrie na gĩtĩyo na kwĩyihia kũnene wĩtĩkĩre gũkanyuanĩra cai na mũthamaki witũ mũgathe kuini wa bũrũri wa Ngeretha na wa mabũrũri marĩa maarĩ rũngu rwa wathani wa ngeretha, na rĩu nĩmebũngĩtie, mũthenya wa kana, mweri ikũmi na ithano wa gatano mwaka oro ũyũ, thaa kenda cia mĩaraho. Nĩ ũkũrio ũgakinya kĩhingoinĩ gĩa gĩikaro kĩa mũthamaki kĩa Buckingham mbere ya thaa inyanya, na ũgoka na marũa maya nĩguo magwĩtĩkĩrie kũingĩra. Nĩ ũkũrio ũgoka wĩhumbĩte thuti ya rũcinĩ.
Nĩ niĩ ndũngata ĩnyihĩtie,
Mũgarũri Ndegwa Mwerũ
(White Turnbull)
Handũinĩ ha kuini.
Marua mo makiumĩte mũciĩ kwa Wangũ na magagĩtegwo kũrĩ niĩ. Ona nĩmaarĩ na mbica ya mũciĩ mũnene wa Wangũ na ngĩtĩkia atĩ marĩ ma biũ……..Thoma rũciũ rũngĩ ũmenye ũrĩa ndekire…..
kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn zho_Hans kik_Latn kik_Latn